

VLADA REPUBLIKE HRVATSKE

Zagreb, 12. prosinca 2024.

**PREDLAGATELJ:** Ministarstvo poljoprivrede, šumarstva i ribarstva

**PREDMET:** Nacrt konačnoga prijedloga zakona o izmjenama i dopunama Zakona o drvenastim kulturama kratkih ophodnji

Banski dvori | Trg Sv. Marka 2 | 10000 Zagreb | tel. 01 4569 222 | vlada.gov.hr

**VLADA REPUBLIKE HRVATSKE**

**NACRT**

**KONAČNI PRIJEDLOG ZAKONA** **O IZMJENAMA I DOPUNAMA ZAKONA O DRVENASTIM KULTURAMA KRATKIH OPHODNJI**

**Zagreb, prosinac 2024.**

**KONAČNI PRIJEDLOG ZAKONA O IZMJENAMA I DOPUNAMA ZAKONA O DRVENASTIM KULTURAMA KRATKIH OPHODNJI**

**Članak 1.**

U Zakonu o drvenastim kulturama kratkih ophodnji („Narodne novine“, br. 15/18. i 111/18.) u članku 3. stavku 2. riječ: „njezino“ zamjenjuje se riječju: „njihovo“, riječ: „obitava“ zamjenjuje se riječju: „obitavaju“, a riječ: „opasnost“ zamjenjuje se riječima: „ekološki rizik“.

**Članak 2.**

Članak 5. mijenja se i glasi:

„(1) Kulture se mogu osnivati i uzgajati na rok do 20 godina i to na:

1. šumskom zemljištu, ako to nije u suprotnosti sa šumskogospodarskim planom

2. poljoprivrednom zemljištu koje je vrednovano kao ostalo poljoprivredno zemljište (PŠ).

(2) Iznimno od stavka 1. točke 1. ovoga članka na šumskom zemljištu u vlasništvu Republike Hrvatske, ako to nije u suprotnosti sa šumskogospodarskim planom, kulture se mogu osnivati i uzgajati na rok koji je određen propisom iz područja šumarstva.

(3) Ostalo poljoprivredno zemljište (PŠ) iz stavka 1. točke 2. ovoga članka koje je namijenjeno za uzgoj kultura za potrebe proizvodnje biomase za energetske svrhe nije moguće prenamijeniti u šumsko zemljište odnosno u šumu.

(4) Ostalo poljoprivredno zemljište (PŠ) iz stavka 1. točke 2. ovoga članka potrebno je nakon isteka 20 godina od osnivanja kulture vratiti u namjenu za poljoprivrednu proizvodnju.

(5) Osnivanje i uzgoj kultura na zemljištu iz stavka 1. ovoga članka moguće je samo ako nije u suprotnosti s posebnim propisima iz područja zaštite prirode i prostornog uređenja.“.

**Članak 3.**

Članak 6. mijenja se i glasi:

„(1) Proizvođači kultura moraju biti upisani u Upisnik proizvođača drvenastih kultura kratkih ophodnji (u daljnjem tekstu: Upisnik).

(2) Upisnik vodi nadležni upravni odjel za poljoprivredu i šumarstvo u jedinici područne (regionalne) samouprave odnosno Grada Zagreba (u daljnjem tekstu: nadležni upravni odjel).

(3) Zahtjev za upis u Upisnik nadležnom upravnom odjelu na propisanom obrascu podnosi proizvođač kulture, koji je vlasnik ili posjednik zemljišta iz članka 5. ovoga Zakona.

(4) Ako se nasad podiže na poljoprivrednom zemljištu, proizvođač kulture mora uz zahtjev iz stavka 3. ovoga članka dostaviti i dokaz o bonitetnoj vrijednosti tog poljoprivrednog zemljišta.

(5) Nadležni upravni odjel o zahtjevu iz stavka 3. ovoga članka donosi rješenje.

(6) Za upis u Upisnik proizvođači kultura moraju raspolagati odgovarajućim poljoprivrednim ili šumskim zemljištem za osnivanje i uzgoj kultura, sadnim materijalom vrsta iz članka 3. ovoga Zakona proizvedenim na registriranome mjestu proizvodnje u Europskoj uniji.

(7) Ministarstvo vodi Registar upisnika iz stavaka 1. ovoga članka.

(8) Sadržaj, oblik i način vođenja Upisnika te obrazac zahtjeva, i dokumentaciju koja mora biti priložena zahtjevu pravilnikom propisuje ministar.“.

**Članak 4.**

U članku 7. stavku 1. i 2. riječ: „Ministarstvo“ zamjenjuje se riječima: „nadležni upravni odjel“.

Stavak 4. mijenja se i glasi:

„ (4) Ako proizvođač kulture koji je brisan iz Upisnika ili nasljednik proizvođača ne provede naloženu radnju iz stavka 3. ovoga članka, istu će izvršiti Hrvatske šume d. o. o. na trošak proizvođača kulture koji je brisan iz Upisnika ili nasljednika proizvođača u daljnjem roku od 15 dana.“.

Iza stavaka 4. dodaje se stavak 5. koji glasi:

„(5) Drvna masa koja preostane nakon uklanjana kulture iz stavaka 3. i 4. ovoga članka pripada proizvođaču kulture.“.

**Članak 5.**

Članak 8. mijenja se i glasi:

„Protiv rješenja iz članaka 6. i 7. ovoga Zakona može se izjaviti žalba Ministarstvu, a protiv rješenja Ministarstva nije dopuštena žalba, ali se može pokrenuti upravni spor.“.

**Članak 6.**

Članak 9. mijenja se i glasi:

„(1) Stručni nadzor nad uzgojem kultura provodi Ministarstvo.

(2) Zahtjev za provedbu stručnog nadzora Ministarstvu na propisanom obrascu podnosi proizvođač kulture najkasnije do 15. veljače za tekuću godinu.

(3) Stručni nadzor podrazumijeva kontrolu, na terenu nakon osnivanja kulture i najmanje jednom godišnje kod svih proizvođača kultura u vrijeme vegetacije o udovoljavanju zahtjevima propisanim ovim Zakonom i propisima donesenim na temelju ovoga Zakona, o čemu se sastavlja zapisnik.

(4) Ako se stručnim nadzorom utvrdi neudovoljavanje zahtjevima propisanim ovim Zakonom i propisima donesenim na temelju ovoga Zakona, o istom će se obavijestiti nadležna inspekcija iz članka 10. ovoga Zakona.

(5) Sadržaj i način provedbe stručnog nadzora propisuje ministar pravilnikom.“.

**Članak 7.**

U članku 11. stavku 1. iza riječi „Ministarstvo“ briše se točka, dodaje se zarez i riječi: „Agenciju za plaćanja u poljoprivredi, ribarstvu i ruralnom razvoju i nadležni upravni odjel.“

**Članak 8.**

U članku 12. stavku 1. riječi: „20.000,00 do 50.000,00 kuna“ zamjenjuju se riječima: „3.000,00 do 7.000,00 eura“.

Dodaje se nova točka a) koja glasi:

„a) je podigao nasad, a nije podnio zahtjev za stručni nadzor (članak 9. stavak 2.)“

Dosadašnje točke a) do točke f) postaju točke : „b) do g).“

Dosadašnja točka e) koja je postala točka f) mijenja se i glasi:

„ostalo poljoprivredno zemljište (PŠ) koristi za uzgoj kulture nakon isteka roka od 20 godina od osnivanja kulture (članak 5. stavak 1.)“

U stavku 2. riječi: „10.000,00 do 35.000,00 kuna“ zamjenjuju se riječima: „1.500,00 do 5.000,00 eura.“

U stavku 3. riječi: „10.000,00 do 35.000,00 kuna“ zamjenjuju se riječima: „1.500,00 do 5.000,00 eura.“

**PRIJELAZNE I ZAVRŠNE ODREDBE**

**Članak 9.**

(1) Osobe koje na dan stupanja na snagu ovoga Zakona imaju osnovane nasade brzorastućih vrsta drveća ili drugih brzorastućih biljnih vrsta za proizvodnju biomase dužne su u roku od tri mjeseca od stupanja na snagu ovoga Zakona obavijestiti Ministarstvo o postojanju nasada te podnijeti zahtjev za stručnim nadzorom iz članka 6. ovoga Zakona.

(2) U slučaju da se stručnim nadzorom utvrdi da nasad iz stavka 1. ovoga članka udovoljava zahtjevima propisanim ovim Zakonom i propisima donesenim na temelju ovoga Zakona, osoba koja ga je osnovala obvezna je u roku od dva mjeseca nakon izvršenog stručnog nadzora podnijeti zahtjev za upis u Upisnik.

(3) U slučaju da se stručnim nadzorom utvrdi da nasad iz stavka 1. ovoga članka ne udovoljava zahtjevima propisanim ovim Zakonom i propisima donesenim na temelju ovoga Zakona, primjenjuju se odredbe pravilnika kojim se propisuje način provedbe i druga pitanja vezana uz stručni nadzor uzgoja drvenastih kultura kratkih ophodnji.

(4) Osobe koje na dan stupanja na snagu ovoga Zakona imaju osnovane nasade brzorastućih stranih vrsta drveća ili drugih brzorastućih stranih biljnih vrsta za proizvodnju biomase, kao i proizvođači kultura koji su podigli nasade stranih vrsta prije stupanja na snagu Zakona o drvenastim kulturama kratkih ophodnji („Narodne novine“, br. 15/18. i 111/18.) na poljoprivrednom zemljištu vrednovanom kao osobito vrijedno obradivo poljoprivredno zemljište (P1), vrijedno obradivo poljoprivredno zemljište (P2) i ostalo obradivo poljoprivredno zemljište (P3) te proizvođači koji su podigli nasade stranih vrsta na poljoprivrednom zemljištu vrednovanom kao ostalo obradivo poljoprivredno zemljište (P3) stupanjem na snagu ovoga Zakona, moraju posjedovati rješenje ministarstva nadležnog za poslove zaštite prirode kojim je dopušteno uvođenje tih stranih vrsta u prirodu Republike Hrvatske, osim u slučaju uvođenja u prirodu vrsta navedenih na bijeloj listi u Prilogu II Pravilnika o crnoj i bijeloj listi stranih vrsta („Narodne novine“, broj 13/24.).

**Članak 10.**

(1) Proizvođači kultura koji su do stupanja na snagu Zakona o drvenastim kulturama kratkih ophodnji („Narodne novine“, br. 15/18. i 111/18.) podigli nasade drvenastih kultura kratkih ophodnji na poljoprivrednom zemljištu vrednovanom kao osobito vrijedno obradivo poljoprivredno zemljište (P1), vrijedno obradivo poljoprivredno zemljište (P2) i ostalo obradivo poljoprivredno zemljište (P3), a udovoljavaju svim ostalim uvjetima za upis u Upisnik sukladno Pravilniku o Upisniku proizvođača drvenastih kultura kratkih ophodnji („Narodne novine“, br. 110/18.), mogu zadržati postojeći nasad do isteka roka od 20 godina od dana podizanja nasada.

(2) Proizvođači kultura koji su do stupanja na snagu ovoga Zakona podigli nasade drvenastih kultura kratkih ophodnji na poljoprivrednom zemljištu vrednovanom kao ostalo obradivo poljoprivredno zemljište (P3) do stupanja na snagu ovoga Zakona, a udovoljavaju svim ostalim uvjetima za upis u Upisnik sukladno Pravilniku o Upisniku proizvođača drvenastih kultura kratkih ophodnji („Narodne novine“, br. 110/18.), mogu zadržati postojeći nasad do isteka roka od 20 godina od dana podizanja nasada.

(3) Po isteku roka iz stavka 1. i 2. ovoga članka s poljoprivrednog zemljišta vrednovanog kao osobito vrijedno obradivo poljoprivredno zemljište (P1), vrijedno obradivo poljoprivredno zemljište (P2) i ostalo obradivo poljoprivredno zemljište (P3), proizvođači su dužni ukloniti nasad i vratiti zemljište u namjenu za poljoprivrednu proizvodnju sukladno posebnim propisima iz područja poljoprivrednog zemljišta.

**Članak 11.**

Ministar će u roku od šest mjeseci od dana stupanja na snagu ovoga Zakona uskladiti Pravilnik o popisu biljnih vrsta za osnivanje drvenastih kultura kratkih ophodnji te načinu i uvjetima pod kojima se mogu uzgajati („Narodne novine“, broj 16/19.), Pravilnik o stručnom nadzoru uzgoja drvenastih kultura kratkih ophodnji („Narodne novine“, br. 111/18., 33/19. i 50/19.) i Pravilnik o upisniku proizvođača drvenastih kultura kratkih ophodnji („Narodne novine“, broj 110/18.) s odredbama ovoga Zakona.

**Članak 12.**

Ovaj Zakon stupa na snagu osmoga dana od dana objave u „Narodnim novinama“.

**O B R A Z L O Ž E N J E**

**I. RAZLOZI ZBOG KOJIH SE ZAKON DONOSI**

Provedba aktualnog Zakona o drvenastim kulturama kratkih ophodnji („Narodne novine“ br. 15/18. i 111/18., u daljnjem tekstu: Zakon) ukazuje na određene poteškoće u primjeni pojedinih odredbi Zakona jer je uočeno da pojedine fizičke i pravne osobe koje su na dan stupanja na snagu Zakona (22. veljače 2018.) već imale osnovane nasade brzorastućih vrsta drveća ili biljnih vrsta za proizvodnju biomase nisu u propisanom roku podnijele zahtjev za stručnim nadzorom, da pojedini nasadi drvenastih kultura nemaju namjenu koja je definirana Zakonom (proizvodnja biomase) te je uočena nedovoljna učinkovitost u postupku upisa u Upisnik proizvođača drvenastih kultura kratkih ophodnji i u postupku kontrole uzgoja kultura kratkih ophodnji.

Cilj izrade i donošenja Zakona o izmjenama i dopunama Zakona o drvenastim kulturama kratkih ophodnji (u daljnjem tekstu: Zakon o izmjenama i dopunama Zakona) je učinkovita provedba Zakona te bolja i učinkovitija kontrola uzgoja kultura kratkih ophodnji.

Donošenjem Zakona o izmjenama i dopunama Zakona postigla bi se učinkovita provedba Zakona u cilju zaštite poljoprivrednog zemljišta od eksploatacije u nepoljoprivredne svrhe, a istodobno korištenje poljoprivrednog zemljišta lošijeg boniteta za proizvodnju obnovljivih izvora energije te u cilju efikasnijeg praćenja i kontrole uzgoja kultura kratkih ophodnji.

**II. PITANJA KOJA SE ZAKONOM RJEŠAVAJU**

Zakonom o izmjenama i dopunama Zakona predlaže se da se iz površina na kojima se mogu snovati i uzgajati kulture kratkih ophodni izuzme poljoprivredno zemljište vrednovano kao (P3), koje je zakorovljeno i obraslo višegodišnjim raslinjem, jer se takvo poljoprivredno zemljište može privesti poljoprivrednoj proizvodnji.

Propisuje se da Upisnik proizvođača drvenastih kultura vode nadležni upravni odjeli u jedinicama područne (regionalne) samouprave odnosno Grada Zagreba.

Propisuje se da drvna masa nakon uklanjanja kulture, za proizvođače kultura koji su brisani iz Upisnika, pripada proizvođaču kulture.

Propisuje se obveza za proizvođače koji, do stupanja na snagu ovoga Zakona o izmjenama i dopunama Zakona, već imaju osnovan nasad, a nisu upisani u Upisnik i/ili nisu podnijeli zahtjev za stručni nadzor kultura, moraju isto učiniti u roku od tri mjeseca od stupanja na snagu Zakona o izmjenama i dopunama Zakona.

  Predloženim Zakonom o izmjenama i dopunama Zakona izvršene su korekcije koje će poboljšati primjenu Zakona, očekuje se veća proizvodnja obnovljivih izvora energije i stavljanje u funkciju poljoprivrednih površina koje nisu pogodne za poljoprivrednu proizvodnju, uz istovremeno poznat podatak o broju upisanih proizvođača drvenastih kultura kratkih ophodnji te poljoprivrednih površina na kojima su takvi nasadi osnovani.

**III. OBRAZLOŽENJE ODREDBI PREDLOŽENOG ZAKONA**

**Uz članak 1.**

Nomotehnički se usklađuju odredbe u odnosu na Zakon o zaštiti prirode („Narodne novine“, br. 80/13., 15/18., 14/19. i 127/19.).

**Uz članak 2.**

Propisuje se rok do 20 godina na koji se mogu osnivati i uzgajati drvenaste kulture kratkih ophodnji te se radi zaštite poljoprivrednog zemljišta od eksploatacije u nepoljoprivredne svrhe iz površina na kojima se mogu osnovati i uzgajati kulture kratkih ophodnji izuzima poljoprivredno zemljište vrednovano kao ostalo obradivo poljoprivredno zemljište (P3) jer se takvo poljoprivredno zemljište može privesti poljoprivrednoj proizvodnji**.**

**Uz članak 3.**

Propisuje se da Upisnik proizvođača drvenastih kultura vode nadležni upravni odjeli za poljoprivredu i šumarstvo u jedinici područje (regionalne) samouprave odnosno Grada Zagreba umjesto Ministarstva poljoprivrede, šumarstva i ribarstva, a radi efikasnije provedbe postupak upisa u Upisnik.

**Uz članak 4.**

Nomotehnički se usklađuju odredbe u odnosu na izmjene u članku 6. koje se odnose na tijelo nadležno za vođenje Upisnika proizvođača drvenastih kultura te se propisuje da proizvođačima kultura koji su brisani iz Upisnika i dužni su ukloniti nadzemni i podzemne dijelove kulture, pripada drvna masa nakon uklanjanja kulture.

**Uz članak 5.**

Usklađuje se izričaj u odnosu na izmjene u članku 6. ovoga Zakona.

**Uz članak 6.**

Propisuje se rok u kojem su proizvođači drvenastih kultura dužni Ministarstvu podnijeti zahtjev za provedbu stručnog nadzora.

**Uz članak 7.**

Propisuje se da se nalaz šumarskog ili poljoprivrednog inspektora osim Ministarstvu dostavlja i Agenciji za plaćanje u poljoprivredi, ribarstvu i ruralnom razvoju i nadležnom upravnom odjelu.

**Uz članak 8.**

Iznos novčanih kazni za prekršaje iz Zakona iskazani su u eurima te je dodan novi prekršaj za proizvođače koji su podigli nasad, a nisu podnijeli zahtjev za stručni nadzor.

**Uz članak 9.**

Propisuje se obveza za proizvođače kultura koji, do stupanja na snagu ovoga Zakona, već imaju osnovan nasad da podnesu zahtjev za provedbu stručnog nadzora i zahtjev za upis u Upisnik proizvođača drvenastih kultura kratkih ophodnji.

Svi proizvođači kultura koji imaju osnovane nasade brzorastućih stranih vrsta, moraju posjedovati rješenje Ministarstva nadležnog za poslove zaštite prirode.

**Uz članak 10.**

Propisuje se obveza da iznimno proizvođači kultura koji, do stupanja na snagu ovoga Zakona, već imaju osnovan nasad na (P1), (P2) i (P3) poljoprivrednom zemljištu, a udovoljava uvjetima za upis u Upisnik, mogu zadržati postojeći nasad do isteka roka od 20 godina od podizanja nasada te da su po isteku toga roka dužni ukloniti nasad sa tog poljoprivrednog zemljišta i vratiti zemljište u namjenu poljoprivredne proizvodnje.

**Uz članak 11**.

Propisuje se da će ministar uskladiti pravilnike iz Zakona u roku od 6 mjeseci od stupanja na snagu ovoga Zakona.

**Uz članak 12.**

Propisuje se stupanje na snagu ovoga Zakona.

**IV. OCJENA I IZVORI POTREBNIH SREDSTAVA ZA PROVEDBU ZAKONA**

Za provedbu ovoga Zakona nije potrebno osigurati dodatna sredstva u državnom proračunu Republike Hrvatske.

**V. RAZLIKE IZMEĐU RJEŠENJA KOJA SE PREDLAŽU KONAČNIM PRIJEDLOGOM ZAKONA U ODNOSU NA RJEŠENJA IZ PRIJEDLOGA ZAKONA I RAZLOZI ZBOG KOJIH SU TE RAZLIKE NASTALE**

U odnosu na tekst Prijedloga zakona koji je prošao prvo čitanje u Hrvatskome saboru u Konačnom prijedlogu zakona prihvaćene su primjedbe Odbora za zakonodavstvo Hrvatskoga sabora, od 2. listopada 2024., te su u Konačnom prijedlogu zakona u članku 5. (članak 5. Prijedloga zakona, kojim se mijenja članak 8. Zakona) brisane riječi „pred nadležnim upravnim sudom“ kao suviše. Članak 8. (članak 8. Prijedloga zakona, kojim se mijenja članak 12. Zakona) i članak 9. (Prijelazne i završne odredbe) nomotehnički su uređene.

Odbora za poljoprivredu Hrvatskog sabora zaključkom od 19. rujna 2024. prihvatio je Prijedlog zakona o izmjenama i dopunama zakona o drvenastim kulturama kratkih ophodnji.

**VI.    PRIJEDLOZI, PRIMJEDBE I MIŠLJENJA KOJI SU DANI NA PRIJEDLOG ZAKONA, A KOJE PREDLAGATELJ NIJE PRIHVATIO TE RAZLOZI NEPRIHVAĆANJA**

U raspravi na 3. sjednici Hrvatskoga sabora, održanoj 11. listopada 2024., iznesena su slijedeća mišljenja klubova zastupnika i pojedinačnih saborskih zastupnika:

Klub zastupnika Mosta upitnim smatra povratak poljoprivrednog zemljišta u prvobitnu namjenu nakon 20 godina nakon što su se na tim zemljištima uzgajala stabla. Ističe visinu propisanih kazni. Pita je li ovo najbolji način što Vlada može ponuditi za iskorištavanje naših prirodnih resursa te tko će se brinuti o P3 zemljištu kad istekne nasad.

Navedeno se ne prihvaća jer je ovaj Zakon usmjeren prema proizvodnji obnovljivih izvora energije, a cilj Zakona je učinkovitija provedba te bolja i učinkovitija kontrola uzgoja kultura kratkih ophodnji. U odnosu na rok od 20 godina isti je propisan jer je to optimalno razdoblje iskoristivosti tih kultura. Cilj je proizvodnja hrane na poljoprivrednom zemljištu te je namjera predlagatelja zakona poljoprivredno zemljište (P3) privesti poljoprivrednoj proizvodnji.

Klub zastupnika HSS-a, GLAS-a i DOSIP-a postavlja pitanje zašto poljoprivredna zemljišta označena kao (P3), a koja nisu podobna za poljoprivredu ne bi mogla biti za uzgoj drvenastih kultura kratkih ophodnji. Postavlja pitanje o postojećem stanju o tome koje površine koristimo za drvenaste kulture kratkih ophodnji, koje su to vrste kultura, koriste li se one za biomasu i gdje su njihove lokacije.

Navedeno se ne prihvaća jer se poljoprivredno zemljište označeno kao (P3) može privesti poljoprivrednoj proizvodnji, a cilj je proizvodnja hrane na poljoprivrednom zemljištu. Prema raspoloživim podacima nasadi drvenastih kultura kratkih ophodnji podignuti su na površini od cca 350 ha, a najčešće kulture su paulovnija, topola, vrba, crna joha, grab, breza i miscanthus.

Klub zastupnika SDP-a predlaže da se u članku 1. stavku 3. doda ekološka važnost kultura kratkih ophodnji. U odnosu na članak 5. traži obrazloženje zbog kojeg je poljoprivredno zemljište označeno kao (P3) isključeno iz površina na kojima se mogu podizati nasadi. U odnosu na članak 14. važećeg zakona navodi da je rok od 8 godina za usklađenje s odredbama zakona neutemeljeno dug za sve vrste koje su posađene. Smatra da bi upravni i inspekcijski nadzor trebali obavljati poljoprivredni ili šumarski inspektori ovisno o kulturi koja je posađena, a ne prema namjeni zemljišta.

Navedeno se ne prihvaća jer je u odnosu na ekološku važnost kultura kratkih ophodnji isto već sadržano u članku 1. stavku 2. Zakona. Cilj je proizvodnja hrane na poljoprivrednom zemljištu te je namjera predlagatelja Zakona poljoprivredno zemljište (P3) privesti poljoprivrednoj proizvodnji. Zakon pruža mogućnost za sve proizvođače kulture koji su podigli nasad prije stupanja na snagu ovoga Zakona da se prilagode novim uvjetima te se osigurava stabilnost postojećih nasada. Kulturama kratkih ophodnji se smatraju intenzivni nasadi brzorastućih vrsta drveća ili drugih biljnih vrsta koje se uzgajaju na poljoprivrednom ili šumskom zemljištu u kratkom razdoblju, najdulje do osam godina između dviju sječa odnosno žetvi, radi ostvarenja visokih prinosa biomase za energetske svrhe. Osam godina je razdoblje ophodnje, odnosno najdulje razdoblje između dvije sječe pa se navedeni rok smatra primjerenim za prilagodbu proizvodnje zakonskim odredbama. Nadležnost šumarske i poljoprivredne inspekcije propisana je posebnim zakonima kojima se propisuje raspolaganje šumskim i poljoprivrednim zemljištem.

U pojedinačnoj raspravi saborskih zastupnika izlagali su saborski zastupnici Marin Miletić, Anka Mrak-Taritaš.

Zastupnik Marin Miletić smatra da izmjena zakona nije razmatrala dodatnu uporabu drvenastih kultura u druge svrhe. Navedeno se ne prihvaća jer je ovaj Zakon usmjeren na proizvodnju obnovljivih izvora energije odnosno biomase za proizvodnju obnovljivih izvora energije. Druge vrste proizvodnje propisane su posebnim propisima.

Zastupnica Anka Mrak-Taritaš istakla je da je izmjena Zakona isključila ostalo poljoprivredno zemljište oznake (P3) te se na njima ne može saditi ova vrsta kulture. Smatra da isto nije potrebno isključiti iz površina na kojima se mogu saditi ove vrste kultura. Navedeno se ne prihvaća jer je cilj proizvodnja hrane na poljoprivrednom zemljištu te je namjera predlagatelja zakona poljoprivredno zemljište (P3) privesti poljoprivrednoj proizvodnji.

Ovakvim Prijedlogom zakona obuhvaćeni su u najvećoj mjeri svi elementi na koje su sudionici rasprave u Hrvatskom saboru i ukazivali, a koje trebaju doprinijeti većoj proizvodnji obnovljivih izvora energije i stavljanje u funkciju poljoprivrednih površina koje nisu pogodne za poljoprivrednu proizvodnju, uz istovremeno poznat podatak o broju upisanih proizvođača drvenastih kultura kratkih ophodnji te poljoprivrednih površina na kojima su takvi nasadi osnovani. Cilj je proizvodnja hrane na poljoprivrednom zemljištu te je namjera predlagatelja Zakona poljoprivredno zemljište (P3) privesti poljoprivrednoj proizvodnji. Prijedlog zakona pruža mogućnost za sve proizvođače kulture koji su podigli nasad prije stupanja na snagu ovoga zakona da se prilagode novim uvjetima te se osigurava stabilnost postojećih nasada.

**TEKST ODREDBI VAŽEĆEG ZAKONA KOJE SE MIJENJAJU,**

**ODNOSNO DOPUNJUJU**

Članak 3.

(1) Za osnivanje i uzgoj kultura mogu se koristiti zavičajne i strane biljne vrste, uključujući i njihove križance.

(2) Dopušteno je koristiti samo one strane biljne vrste, uključujući i njihove križance, za koje je u svrhu uzgoja kulture, sukladno propisu kojim se uređuje područje zaštite prirode, utvrđeno da njezino uvođenje u prirodu na području Republike Hrvatske i u ekosustave u kojima prirodno ne obitava ne predstavlja opasnost za bioraznolikost, ljudsko zdravlje ili obavljanje gospodarske djelatnosti.

(3) Popis zavičajnih i stranih biljnih vrsta, uključujući i njihove križance koje je dopušteno koristiti za osnivanje kultura na poljoprivrednom, odnosno šumskom zemljištu, duljinu ophodnje te način i uvjete pod kojima se mogu uzgajati kulture utvrđuje pravilnikom ministar nadležan za poslove poljoprivrede i šumarstva (u daljnjem tekstu: ministar) uz prethodnu suglasnost ministra nadležnog za poslove zaštite prirode.

Članak 5.

(1) Kulture se mogu osnivati i uzgajati isključivo na:

1. šumskom zemljištu, ako to nije u suprotnosti sa šumskogospodarskim planom

2. poljoprivrednom zemljištu koje je vrednovano kao ostalo poljoprivredno zemljište (PŠ)

3. ostalom obradivom poljoprivrednom zemljištu (P3), koje je zakorovljeno i obraslo višegodišnjim raslinjem, uz odobrenje ministarstva nadležnog za poslove poljoprivrede i šumarstva (u daljnjem tekstu: Ministarstvo).

(2) Ostalo poljoprivredno zemljište (PŠ) i ostalo obradivo poljoprivredno zemljište (P3) iz stavka 1. točaka 2. i 3. ovoga članka koje je namijenjeno za uzgoj kultura za potrebe proizvodnje biomase za energetske svrhe nije moguće prenamijeniti u šumsko zemljište odnosno u šumu.

(3) Ostalo poljoprivredno zemljište (PŠ) i ostalo obradivo poljoprivredno zemljište (P3) iz stavka 1. točaka 2. i 3. ovoga članka potrebno je nakon isteka dvadesete godine od osnivanja kulture vratiti u namjenu za poljoprivrednu proizvodnju.

(4) Iznimno od stavka 3. ovoga članka, Ministarstvo može na predmetnim površinama nakon isteka dvadesete godine od osnivanja kulture, nakon provedenog stručnog nadzora, produljiti uzgoj kultura na dodatni period od 20 godina.

(5) Osnivanje i uzgoj kultura na zemljištu iz stavka 1. ovoga članka moguće je samo ako nije u suprotnosti s posebnim propisima iz područja zaštite prirode kojima se propisuje očuvanje ekološke mreže i zaštićenih područja.

Članak 6.

(1) Proizvođači kultura moraju biti upisani u Upisnik proizvođača drvenastih kultura kratkih ophodnji (u daljnjem tekstu: Upisnik).

(2) Upisnik vodi Ministarstvo.

(3) Zahtjev za upis u Upisnik podnosi se Ministarstvu na propisanom obrascu.

(4) Zahtjev za upis u Upisnik podnose vlasnici ili posjednici zemljišta iz članka 5. ovoga Zakona.

(5) Ministarstvo o upisu proizvođača kulture u Upisnik donosi rješenje.

(6) Za upis u Upisnik proizvođači kultura moraju raspolagati odgovarajućim poljoprivrednim ili šumskim zemljištem za osnivanje i uzgoj kultura, sadnim materijalom vrsta iz članka 3. ovoga Zakona proizvedenim na registriranome mjestu proizvodnje u Europskoj uniji.

(7) Sadržaj, oblik i način vođenja Upisnika te obrazac zahtjeva, i dokumentaciju koja mora biti priložena zahtjevu pravilnikom propisuje ministar.

Članak 7.

(1) Ministarstvo će pokrenuti postupak brisanja proizvođača kulture iz Upisnika:

a) na zahtjev proizvođača kulture

b) po isteku roka iz članka 5. stavaka 3. i 4. ovoga Zakona

c) po sili zakona:

– smrću proizvođača kulture ili prestankom postojanja pravne osobe koja je upisana kao proizvođač kulture

– uzastopnim odbijanjem provođenja mjera za otklanjanje utvrđenih nepravilnosti naređenih rješenjem šumarskog ili poljoprivrednog inspektora iz članka 11. ovoga Zakona.

(2) O brisanju proizvođača kulture iz Upisnika Ministarstvo donosi rješenje.

(3) U rješenju iz stavka 2. ovoga članka proizvođaču kulture koji je brisan iz Upisnika naložit će se uklanjanje nadzemnog i podzemnog dijela kulture na zemljištu iz članka 5. ovoga Zakona u roku od najdulje 30 dana od dostave rješenja o brisanju iz Upisnika.

(4) Ako proizvođač kulture koji je brisan iz Upisnika ne provede naloženu radnju iz stavka 3. ovoga članka, istu će izvršiti Hrvatske šume d. o. o. na trošak izvršenika u daljnjem roku od 15 dana.

Članak 8.

(1) Protiv rješenja Ministarstva iz članaka 6. i 7. ovoga Zakona ne može se izjaviti žalba, već se može pokrenuti upravni spor.

(2) Pokrenuti upravni spor protiv rješenja Ministarstva iz članka 7. ovoga Zakona ne zadržava izvršenje rješenja.

Članak 9.

(1) Uzgoj kultura podliježe stručnom nadzoru koji provodi Ministarstvo.

(2) Stručni nadzor podrazumijeva kontrolu, na terenu pri osnivanju kulture i najmanje jednom godišnje kod svih proizvođača kultura u vrijeme vegetacije, o udovoljavanju zahtjevima propisanim ovim Zakonom i propisima donesenim na temelju njega, o čemu se sastavlja zapisnik.

(3) Ako se stručnim nadzorom utvrdi ne udovoljavanje zahtjevima propisanim ovim Zakonom i propisima donesenim na temelju njega, o istom će se obavijestiti nadležna inspekcija iz članka 10. ovoga Zakona.

(4) Način provedbe i druga pitanja vezana uz stručni nadzor kultura propisuje ministar pravilnikom

Članak 11.

(1) Ako šumarski ili poljoprivredni inspektor u provođenju inspekcijskog nadzora utvrdi da je povrijeđen ovaj Zakon i propisi doneseni na temelju njega, rješenjem će narediti otklanjanje utvrđene nepravilnosti određujući rok u kojem se nepravilnost mora otkloniti te će o tome obavijestiti Ministarstvo.

(2) Protiv rješenja inspektora žalba nije dopuštena, već se može pokrenuti upravni spor.

(3) Pokrenuti upravni spor protiv rješenja inspektora ne zadržava izvršenje rješenja.

Članak 12.

(1) Novčanom kaznom od 20.000,00 do 50.000,00 kuna kaznit će se za prekršaj proizvođač kulture pravna osoba ako:

a) sječu brzorastućih vrsta drveća ili žetvu drugih biljnih vrsta ne obavi u propisanoj ophodnji nakon osnivanja nasada (članak 3. stavak 3.)

b) je osnovao nasad vrstama koje nisu dopuštene za uzgoj kulture (članak 3. stavak 3.)

c) ne uzgaja kulture na način i pod uvjetima pod kojima je iste dopušteno uzgajati (članak 3. stavak 3.)

d) uzgaja kulture na zemljištu na kojem uzgoj nije dozvoljen (članak 5. stavak 1.)

e) ostalo poljoprivredno zemljište (PŠ) i ostalo obradivo poljoprivredno zemljište (P3) koristi za uzgoj kulture nakon isteka propisanog roka od osnivanja kulture (članak 5. stavci 3. i 4.)

f) nije upisan u Upisnik (članak 6. stavak 1.)

(2) Za prekršaj iz stavka 1. ovoga članka kaznit će se i odgovorna osoba u pravnoj osobi novčanom kaznom od 10.000,00 do 35.000,00 kuna.

(3) Novčanom kaznom od 10.000,00 do 35.000,00 kuna kaznit će se proizvođač kulture fizička osoba za prekršaje iz stavka 1. ovoga članka.